REPUBLIKA SRBIJA- AP VOJVODINA

OSNOVNA ŠKOLA „PETEFI ŠANDOR“

Broj: 35/2019-17

Dana 14.11.2019.g.

S E N T A

Na osnovu člana 108. stav 1, člana 119. stav 1. tačka 1) i člana 189. stav 1. tačka 8) Zakona o osnovama sistema obrazovanja i vaspitanja ("Sl. glasnik RS", br. 88/2017, 27/2018 - dr. zakoni i 10/2019- dalje: Zakon) i člana 20 Statuta Osnovne škole “Petefi Šandor” " u Senti , (Del.broj 35-2019/1 od 15.08.2019) Privremeni školski odbor je na sednici održanoj dana 14.11.2019.godine doneo:

PRAVILNIK

O MERAMA, NAČINU I POSTUPKU ZAŠTITE I BEZBEDNOSTI UČENIKA ZA VREME BORAVKA U ŠKOLI I SVIH AKTIVNOSTI KOJE ORGANIZUJE OSNOVNA ŠKOLA “PETEFI ŠANDOR” U SENTI

I Uvodne odredbe

**Član 1**

Zaštita i bezbednost učenika obezbeđuju se u skladu sa Uputstvom za donošenje opšteg akta o zaštiti i bezbednosti dece i učenika u ustanovama obrazovanja i vaspitanja (Uputstvo Ministarstva prosvete, nauke i tehnološkog razvoja, br. 610-00-953/2014-01 od 22.12.2014. godine) i ovim pravilnikom.

Pravilnikom o merama, načinu i postupku zaštite i bezbednosti učenika propisuju se mere, način i postupak zaštite i bezbednosti učenika Osnovne škole “Petefi Šandor” u Senti (dalje: Škola) za vreme boravka u Školi i za vreme izvođenja svih aktivnosti koje organizuje Škola, način njihovog sprovođenja i odgovornost zaposlenih i učenika za neizvršavanje odredaba ovog pravilnika.

**Član 2**

Sredstva za sprovođenje mera iz člana 1. ovog pravilnika obezbeđuju se u budžetu jedinice lokalne samouprave.

**Član 3**

Ovim pravilnikom, obezbeđuje se učenicima pravo na zaštitu i bezbednost:

- u školskoj zgradi i školskom dvorištu;

- na putu između kuće i Škole;

- van školske zgrade i školskog dvorišta - za vreme ostvarivanja obrazovno-vaspitnog rada ili drugih nastavnih i vannastavnih aktivnosti koje organizuje Škola.

**Član 4**

Odeljenski starešina i predmetni nastavnici u obavezi su da u svakodnevnom kontaktu sa učenicima, a naročito na časovima odeljenske zajednice i odeljenskog starešine, učenike upoznaju sa opasnostima sa kojima se mogu suočiti za vreme boravka u školi i izvođenja drugih aktivnosti koje organizuje Škola, kao i sa načinom ponašanja kojim se te opasnosti mogu izbeći ili otkloniti.

**Član 5**

Odredbe ovog pravilnika dužni su da poštuju svi zaposleni u Školi, učenici, roditelji, odnosno drugi zakonski zastupnici učenika (dalje: roditelji) i treća lica kada se nalaze u školskoj zgradi, školskom dvorištu ili na drugom mestu na kojem se ostvaruje obrazovno-vaspitni rad ili druga aktivnost u organizaciji Škole.

**Član 6**

Nesprovođenje i nepridržavanje mera, načina i postupka zaštite i bezbednosti od strane zaposlenih, propisanih ovim pravilnikom, smatra se težom povredom radnih obaveza, za koju se vodi disciplinski postupak, u skladu sa Zakonom. Disciplinska odgovornost zaposlenih ne isključuje krivičnu i materijalnu odgovornost.

Svesno nepridržavanje pravila i mera bezbednosti od strane učenika, propisanih ovim pravilnikom, smatra se težom povredom obaveza učenika, za koju se vodi vaspitno-disciplinski postupak, u skladu sa Zakonom.

**Član 7**

Zaposleni, roditelji i učenici obavezni su da direktoru, pomoćniku direktora, sekretaru Škole, dežurnom nastavniku ili drugom ovlašćenom licu prijave svaku pojavu za koju posumnjaju da bi mogla da ugrozi bezbednost učenika.

**Član 8**

Posebna obaveza direktora i pomoćnika direktora je da povremeno, bez prethodne najave, a najmanje 1 puta mesečno, proverava da li se sprovode mere za ostvarivanje zaštite i bezbednosti učenika.

Nesprovođenje mera bezbednosti i zaštite učenika, propisanih ovim pravilnikom, predstavlja razlog za razrešenje direktora, u skladu sa Zakonom.

**Član 9**

Škola sarađuje sa državnim organima, organima jedinice lokalne samouprave i drugim subjektima i nadležnim institucijama sa kojima je takva saradnja potrebna u postupku obezbeđivanja i sprovođenja mera utvrđenih ovim pravilnikom.

**Član 10**

Na materiju koju uređuje ovaj pravilnik shodno se primenjuju odredbe drugih opštih akata Škole - Pravilnika o bezbednosti i zdravlju na radu, Pravila o zaštiti od požara, Pravila ponašanja u školi i drugih akata, čija je primena od značaja za ostvarivanje zaštite i bezbednosti učenika.

II Zaštita i bezbednost u školskoj zgradi i školskom dvorištu

**Član 11**

Za vreme trajanja nastave i drugih aktivnosti, stalno su otključana glavna ulazna vrata Škole, ulazna vrata za učenike i sve jedna kapije koja vode u školsko dvorište.

Za otključavanje kapija na školskom dvorištu i ulaznih vrata ovlašćeni su domar škole, a u njegovom odsustvu – drugo lice, po ovlašćenju direkotra škole.

Domar otključava kapiju na školskom dvorištu pre početka nastave i glavna ulazna vrata i ulaz za učenike, proverava stanje školskih prostorija i o tome obaveštava direktora, pomoćnika direktora ili sekretara, a u slučaju potrebe preduzima neophodne mere.

**Član 12**

Kada se u Školi ne izvodi nastava i druge aktivnosti, sve kapije na školskom dvorištu i sva ulazna vrata na školskoj zgradi su zaključana.

Za otključavanje kapije i ulaza na početku radnog vremena u prvoj smeni i za zaključavanje kapije i ulaza na kraju radnog vremena zadužen je domar, a u njegovom odsustvu - drugo lice, po ovlašćenju direktora ili pomoćnika direktora.

**Član 13**

Ponašanje učenika pre, za vreme i posle održavanja nastave i drugih aktivnosti u školi, ulaz i izlaz iz škole, dežurstva, odnosi sa drugim učenicima i zaposlenim i druga prava, obaveze i odgovornosti učenika koje se odnose na njihovo ponašanje, uređeni su aktom kojim se propisuju pravila ponašanja u školi.

Obaveze dežurnih nastavnika pre početka nastave, za vreme odmora i nakon završetka nastave, za vreme boravka učenika u školi, uređeni su aktom kojim se propisuju pravila ponašanja u školi.

Obaveze odeljenskih starešina, nastavnika i svih zaposlenih, kao i roditelja za vreme boravka u školi i prijem i kretanje lica koja dolaze u školu, zabrana pušenja, unošenja eksplozivnih materija i drugih opasnih predmeta, uređeni su aktom kojim se propisuju pravila ponašanja u školi.

**Zaštita od bolesti i povreda**

**Član 14**

Radi ostvarivanja zaštite i bezbednosti učenika od bolesti i širenja zaraze, Škola:

1) stara se o urednosti i čistoći školskih prostorija i školskog dvorišta, u skladu sa sanitarno-higijenskim propisima i merama;

2) organizuje obavljanje propisanih periodičnih sistematskih lekarskih pregleda zaposlenih i učenika;

3) postupa po merama nadležnih organa naloženim u skladu sa propisima u oblasti zdravstva;

4) u slučaju promena kod učenika koje se odnose na njegovo zdravstveno stanje obaveštava roditelja, preduzima hitne mere ukoliko su neophodne i sarađuje sa školskim lekarom i nadležnim zdravstvenim institucijama.

**Član 15**

Radi ostvarivanja zaštite i bezbednosti učenika od povreda, Škola:

1) obezbeđuje nabavku i korišćenje školskog nameštaja, nastavnih i drugih sredstava koji su bezbedni za upotrebu i odgovaraju psihofizičkim svojstvima učenika;

2) primenjuje standarde i normative koji se odnose na školski prostor, broj učenika u odeljenju i druge uslove za obavljanje delatnosti;

3) obezbeđuje stalni nadzor nastavnika ili stručnog saradnika za vreme rada na uređajima ili s predmetima koji mogu izazvati povredu, kao i za vreme izvođenja aktivnosti koje predstavljaju potencijalnu opasnost za nastanak povrede;

**Član 16**

Obaveza roditelja je da učenika, čije je zdravstveno stanje takvo da može da predstavlja opasnost za druge učenike i zaposlene, odvedu na odgovarajući zdravstveni pregled i ne šalju ga na nastavu i druge aktivnosti koje organizuje Škola, dok ne dobije odgovarajuću potvrdu lekara o zdravstvenoj sposobnosti.

**Zaštita od požara, poplave, električne struje, udara groma i drugih opasnih pojava**

**Član 17**

Radi ostvarivanja zaštite od požara, zaposleni i učenici su dužni da sprovode mere propisane Zakonom o zaštiti od požara, planovima zaštite od požara, odlukama nadležnog organa jedinice lokalne samouprave, školskog odbora i drugih organa i opštim aktom Škole kojim se uređuju način, postupak i mere u oblasti protivpožarne zaštite.

**Član 18**

Radi ostvarivanja zaštite i bezbednosti od poplave i izlivanja fekalija, domar svakodnevno proverava ispravnost vodovodnih i kanalizacionih instalacija i preduzima potrebne mere u slučaju uočenih promena koje mogu ugroziti bezbednost učenika i zaposlenih u Školi.

Svi zaposleni i učenici obavezni su da bez odlaganja obaveste domara, direktora, pomoćnika direktora ili sekretara o uočenim promenama na vodovodnim i kanalizacionim instalacijama, koje mogu ugroziti bezbednost učenika i zaposlenih u Školi.

**Član 19**

Radi ostvarivanja zaštite i bezbednosti od električne struje, domar svakodnevno proverava ispravnost električnih instalacija i preduzima potrebne mere u slučaju uočenih promena koje mogu ugroziti bezbednost učenika i zaposlenih u Školi.

Svi zaposleni i učenici obavezni su da bez odlaganja obaveste domara, direktora, pomoćnika direktora ili sekretara o uočenim promenama na električnim instalacijama, koje mogu ugroziti bezbednost.

**Član 20**

Uređaji, drugi predmeti i materije koji se koriste u nastavnom procesu, za održavanje higijene ili u druge svrhe moraju se držati van domašaja neovlašćenih lica, ako mogu predstavljati opasnost po život i zdravlje učenika.

**Član 21**

Radi ostvarivanja zaštite i bezbednosti od udara groma, Škola redovno proverava ispravnost gromobranskih instalacija, u skladu sa propisima u toj materiji.

Svi zaposleni i učenici obavezni su da bez odlaganja obaveste domara, direktora, pomoćnika direktora ili sekretara o uočenim promenama na gromobranskim instalacijama, koje mogu dovesti u pitanje njihovo funkcionisanje.

**Član 22**

Zaštita i bezbednost od drugih opasnih stvari i pojava ostvaruje se shodnom primenom čl. 18. do 22. ovog pravilnika.

**III Zaštita i bezbednost na putu između kuće i škole**

**Član 23**

Direktor Škole je obavezan da sarađuje sa organima nadležnim za bezbednost saobraćaja i prati stanje saobraćajne signalizacije na prilazima Školi.

Svaki zaposleni obavezan je da o uočenim nedostacima na saobraćajnoj signalizaciji obavesti direktora, pomoćnika direktora ili sekretara, koji će radi rešavanja problema stupiti u kontakt s nadležnim organima.

**Član 24**

Škola pred nadležnim organima pokreće inicijative radi poboljšanja bezbednosti u saobraćaju na prilazima Školi (postavljanje "ležećih policajaca", semafora i drugih uređaja, organizovanje dežurstva saobraćajnih policajaca i tako dalje).

**Član 25**

Zaštita učenika u saobraćaju obezbeđuje se organizovanjem predavanja saobraćajnih stručnjaka, prikazivanjem filmova o saobraćaju, razgovorom na časovima odeljenske zajednice i roditeljskim sastancima.

Pored aktivnosti usmerenih na poboljšanje bezbednosti u saobraćaju, u vezi sa zaštitom I bezbednošću učenika na putu od kuće do škole I obratno , svi zaposleni škole :

-opominju učenika kojeg sretnu na njegovom putu od kuće do škole ili obratno, ako se nebezbedno ponaša;

- o svakom nebezbednom ponašanju učenika obaveštavaju njegovog odeljenskog starešinu, koji o tome obaveštava njegovog roditelja I preduzima druge mere.

**IV Zaštita i bezbednost van zgrade škole i školskog dvorišta, za vreme ostvarivanja obrazovno-vaspitnog rada i drugih aktivnosti koje organizuje škola**

**Član 26**

Na ostvarivanje zaštite i bezbednosti učenika za vreme boravka na ekskurziji ili nastavi u prirodi, kao i za vreme izvođenja neke druge aktivnosti van zgrade Škole i školskog dvorišta, primenjuju se osnovne odredbe Pravilnika, a shodno se primenjuju njegove odredbe o ostvarivanju zaštite i bezbednosti učenika u zgradi Škole i školskom dvorištu.

**Zaštita i bezbednost učenika za vreme izvođenja ekskurzija i nastave u prirodi**

**Član 27**

Ekskurzija i nastava u prirodi, kao oblici obrazovno-vaspitnog rada, izvode se u skladu sa školskim programom, koji je donet na osnovu odgovarajućeg važećeg nastavnog plana i programa, godišnjim planom rada škole i programom za organizovanje ekskurzije i nastave u prirodi.

Ekskurzija i nastava u prirodi se može izvoditi nakon dobijene saglasnosti saveta roditelja Škole.

**Član 28**

Prilikom izbora ponuđača za izvođenje ekskurzije i nastave u prirodi, Škola će posebnu pažnju posvetiti njegovoj osposobljenosti za ostvarivanje zaštite i bezbednosti učenika za vreme aktivnosti koja se organizuje.

Ugovor koji se zaključuje za izvođenje ekskurzije i nastave u prirodi mora da sadrži posebne stavke koje se odnose na preduzimanje mera zaštite i bezbednosti učenika.

Osposobljenost ponuđača za ostvarivanje zaštite i bezbednosti učenika odnosi se naročito na:

1) posedovanje odgovarajuće licence za rad;

2) kadrovsku i tehničku opremljenost za organizovanje putovanja učenika;

3) kadrovsku i tehničku opremljenost za ostvarivanje zaštite i bezbednosti učenika u objektu u kojem su smešteni (fizičko i tehničko obezbeđenje objekta, obezbeđena medicinska pomoć i tako dalje);

4) kvalitet ishrane učenika;

Smeštaj učenika na ekskurziji i izvođenje nastavi u prirodi mora se obezbediti samo u objektima koji ispunjavaju uslove za izvođenje ovih oblika obrazovno-vaspitnog rada.

Pre polaska na nastavu u prirodi Škola obavezno organizuje lekarski pregled svih učenika.

**Obaveze škole u zaštiti od diskriminacije, zlostavljanja, zanemarivanja, stranačkog organizovanja i delovanja**

**Član 29**

Ostvarivanju ovog vida zaštite i bezbednosti učenika služe poštovanje odredaba pravila ponašanja u Školi i aktivnosti stručnog tima za zaštitu od diskriminacije, nasilja, zlostavljanja i zanemarivanja.

**Član 30**

U Školi su zabranjene aktivnosti kojima se ugrožavaju, omalovažavaju, diskriminišu ili izdvajaju učenici, zaposleni i druga lica, odnosno grupe lica, po osnovu: rasne, nacionalne, etničke, jezičke, verske ili polne pripadnosti, fizičkih i psihičkih svojstava, smetnji u razvoju i invaliditeta, zdravstvenog stanja, uzrasta, socijalnog i kulturnog porekla, imovnog stanja, odnosno političkog opredeljenja i podsticanje ili nesprečavanje takvih aktivnosti, kao i po drugim osnovima utvrđenim zakonom kojim se propisuje zabrana diskriminacije.

Škola je u obavezi da postupa u skladu sa aktom kojim se utvrđuju bliži kriterijumi za prepoznavanje oblika diskriminacije od strane zaposlenog, učenika ili trećeg lica u ustanovi, a koji zajednički propisuju ministar prosvete i ministar nadležan za poslove ljudskih prava.

**Član 31**

U Školi je zabranjeno: fizičko, psihičko i socijalno nasilje; zlostavljanje i zanemarivanje učenika; fizičko kažnjavanje i vređanje ličnosti, odnosno seksualna zloupotreba učenika ili zaposlenih.

U Školi je zabranjen svaki oblik nasilja i zlostavljanja od strane učenika, njegovog roditelja i odraslog nad nastavnikom, stručnim saradnikom ili drugim zaposlenim. Zbog povrede ove zabrane, protiv roditelja se pokreće prekršajni, odnosno krivični postupak.

**Član 32**

U Školi nije dozvoljeno stranačko organizovanje i delovanje i korišćenje prostora škole u te svrhe.

**V Završne odredbe**

**Član 33**

Ovaj pravilnik je dostavljen nadležnom organu jedinice lokalne samouprave.

Izmene i dopune ovog pravilnika vrše se na isti način i po postupku propisanom za njegovo donošenje.

**Član 34.**

Pravilnik stupa na snagu osmog dana od dana objavljivanja na oglasnoj tabli.

Predsednik Privremenog školskog odbora

Čizik Ibolja

Pravilnik je objavljen na oglasnoj tabli dana